โชคดีปีใหม่
จู่ๆ ธนาคารไทยพาณิชย์ก็เจอโชคดีปีใหม่ไป 2 ดอก
4 ม.ค. 2556

จู่ๆ ธนาคารไทยพาณิชย์ก็เจอโชคดีปีใหม่ไป 2 ดอก 
ดอกแรก ก็เจอกรณีของ บริษัท บริงค์ส (ประเทศไทย) ที่รับจ้างบรรทุกเงินกว่า 53 ล้านบาท ไปกระจายบรรจุเงินลงตู้เอทีเอ็มไทยพาณิชย์สาขาต่างๆ แต่ระหว่างทางรถขนเงินคันนี้ ได้ทำกระเป๋า 1 ใบ ตกภายในมีเงินสดกว่า 3 ล้านบาท
สาเหตุที่กระเป๋าเงินหล่นตุ๊บออกมาก็เพราะประตูรถขนเงินซึ่งเป็นรถกันกระสุนแน่นหนาเกิดชำรุด แล้วบังเอิญโชเฟอร์แท็กซี่ขับรถตามมาเก็บไว้ได้และส่งคืนให้ตำรวจ พนักงานจึงรอดจากข้อหาลักทรัพย์ไปได้อย่างหวุดหวิด 
ล่าสุดนี้ พนักงานของบริษัทนี้ ก็สร้างวีรกรรมให้ธนาคารอีกรอบ เพราะจู่ๆ เครื่องเอทีเอ็มของธนาคาร ที่ตั้งอยู่หน้าห้างทองเพชรมณีเยาวราช ปากทางเข้าตลาดเทพประธาน ต.เทพารักษ์ จ.สมุทรปราการ ก็ไหลออกมาล่อตาต่อใจโจร ชาวบ้านแถวนั้นจึงแจ้งตำรวจมาดู และจู่ๆ ก็มีผู้ชายใส่หมวกกันน็อกเดินมาดันตู้เอทีเอ็มกลับเข้าล็อกตามปกติ
เจอเคสที่ 2 นี้ ธนาคารถึงกับต้องออกหนังสือชี้แจงสื่อเลยทีเดียว เพราะส่งผลกระทบต่อภาพลักษณ์ของธนาคาร และจะไปหารือกับบริษัท บริงค์ส ว่าจะมีลู่ทางป้องกันไม่ให้เกิดเหตุขัดข้องอีกได้ยังไง
ตอนธนาคารใช้สยามแอดมินนิสเทรทีฟ บริษัทในเครือธนาคารก็โดนพนักงานปล้นรถขนเงินตัวเองบ่อยครั้ง พอมาเป็นบริษัทใหม่ก็เจอเรื่องปวดหัวอีก ทำยังไงดีค่ะคุณขา